Marc Licini Cras Dives (en llatí "Marcus Licinius P. F. M. N. Crassus Dives") (~105 aC - 53 aC) va ser un rellevant aristòcrata, general i polític de l'antiga república romana, més conegut com a Cras el Triumvir. Va comandar la victòria decisiva de Luci Corneli Sul·la en la Batalla de la Porta Col·lina (82 aC) i sufocà la revolta dels esclaus liderada per Espàrtac (73 - 71 aC). La importància de Cras en la història prové, tanmateix, del suport financer i polític que brindà al jove i arruïnat Gai Juli Cèsar, fet que li va permetre desenvolupar la seva pròpia carrera política. Al principi de la dècada del 60 aC arribà a un pacte secret amb Cèsar i Gneu Pompeu Magne, conegut amb el nom de Primer Triumvirat, per tal d'aconseguir el poder a Roma. Gràcies a aquest pacte va ser destinat a Síria i Hispània. Malgrat la seva enorme riquesa, anhelava la glòria militar, motiu pel qual va liderar una campanya contra els parts en la que va caure mort, juntament amb el seu fill i diverses legions, en la Batalla de Carrhae.